**MŰVÉSZETI KARAVÁN**

**pályázati felhívás**

Az **Emberi Erőforrások Minisztériuma** (a továbbiakban: Támogató) ***Művészeti karaván*** címmel meghívásos pályázatot hirdet határon túli magyar képző-, ipar- és fotóművészeti kiállítások, közös alkotóműhelyek, valamint filmszakmai programok megszervezésére és lebonyolítására.

**1. A pályázat háttere és célja:**

1.1 Határon túli közművelődési intézmények kulturális alapellátási programjainak bővítése, kulturális hozzáférés szempontjából hátrányos helyzetű területek felzárkóztatása, a határon túli magyar képző-, ipar- és fotóművészet, továbbá filmes műhelyek értékeinek kárpát-medencei szintű megjelenítése, népszerűsítése, a közös alkotómunka elősegítése.

1.2. Határon túli közművelődési intézmények programkínálatának bővítése határon túli műkedvelő művészeti csoportok, együttesek programjaival.

1.3 A kortárs művészetek értékeinek széles rétegekhez történő eljuttatásával a hozzáférés lehetőségeinek javítása, művészetkedvelő és -pártoló közönség nevelése, a határon túli művészeti műhelyek és műkedvelő művészeti csoportok, együttesek megmutatkozási lehetőségeinek bővítése.

**2. A pályázat benyújtására jogosultak köre:**

* **EMKE - Közép-Erdélyi Művelődési Intézet, Kolozsvár (Románia)**
* **Hargita Megyei Hagyományőrzési Forrásközpont, Székelyudvarhely (Románia)**
* **Kovászna Megyei Művelődési Központ, Sepsiszentgyörgy (Románia)**
* **Kárpátaljai Magyar Művelődési Intézet, Beregszász (Ukrajna)**
* **Magyar Nemzetiségi Művelődési Intézet, Lendva (Szlovénia)**
* **Szlovákiai Magyar Művelődési Intézet, Dunaszerdahely (Szlovákia)**
* **Vajdasági Magyar Művelődési Intézet, Zenta (Szerbia)**

**3. A rendelkezésre álló keretösszeg**

A támogatás pénzügyi forrása: Magyarország 2020. évi költségvetéséről szóló 2019. évi LXXI. törvény 1. melléklete, XX. Nemzeti Erőforrás Minisztérium fejezet 20/5/18/2 Határon túli kulturális feladatok támogatása c. fejezeti kezelésű előirányzatának 2. Kulturális nemzetpolitikai feladatok támogatása c. részelőirányzatán erre a célra elkülönített: **6.000.000 Ft**

**4. Támogatható tevékenységek:**

* Határon túli magyar képző-, ipar- és fotóművészeti kiállítások, közös alkotóműhelyek megszervezésére és lebonyolítására, továbbá filmes műhelyek alkotásainak bemutatására.
* Megvalósítási időszak: 2020. szeptember 1. – 2021. június 30.

**5. A pályázatok benyújtásának módja, helye és határideje:**

A teljes pályázati anyagot (azaz: pályázati adatlap és minden csatolt melléklet) postai úton lehet benyújtani, az alábbi módon:

* Két nyomtatott (egy eredeti és egy másolati) példány a teljes pályázati anyagból (az eredeti példányt megkülönböztetett jelzéssel ellátva; postai feladás esetén a két példányt egyetlen küldeményben kell küldeni).
* A pályázatot – lehetőség szerint – elsőbbséggel kérjük feladni!
* A teljes pályázati anyagot mellékletekkel együtt kérjük megküldeni a [mihaly.lakatos@emmi.gov.hu](mailto:mihaly.lakatos@emmi.gov.hu), valamint a [roza.szarvas@emmi.gov.hu](mailto:roza.szarvas@emmi.gov.hu) címre.

Postacím: Emberi Erőforrások Minisztériuma – Kultúráért Felelős Államtitkári Titkárság, 1884 Budapest, Pf. 1.

A borítékra rá kell írni a pályázat megnevezését, azaz: *Művészeti karaván - meghívásos pályázat*

A pályázatokat magyar nyelven kell benyújtani.

A pályázatot pályázati adatlapon kell benyújtani. A pályázati adatlaphoz kötelezően **csatolandó mellékletek**:

1. Részletes költségterv (nyomtatványminta csatolva)

2. A pályázó szervezet 2019. évi tevékenységének bemutatása, különös tekintettel a pályázati témakörre (maximum 2 oldal terjedelemben.)

3. Megvalósítási terv (meghívott képző-, ipar- és fotóművészek, filmes műhelyek, megszólított közönség köre, nagysága, elvárt nézőszám, a bemutatásra kerülő kiállítások, filmművészeti alkotások szempontjai és a közösségformálás összefüggései, kommunikációs terv)

4. A meghívott művészek, képző-, ipar- és fotóművészeti, valamint filmszakmai műhelyek, műkedvelő művészeti csoportok, együttesek szándéknyilatkozata (lehetőség szerint)

5. Hatályos létesítő okirat (különösen alapító okirat, alapszabály) egyszerű másolata, az okirat magyar nyelvű – nem feltétlenül hitelesített – fordítása.

6. A pályázó létezését igazoló, eredeti vagy hitelesített, 30 napnál nem régebbi okirat (különösen a pályázó nyilvántartásba vételéről szóló, 30 napnál nem régebbi, a bíróság által hitelesített igazolás). Indokolt esetben, amennyiben a pályázó nyilatkozik arról, hogy a létezést igazoló okiratot rajta kívül álló okok miatt nem képes csatolni, a pályázó létezését igazoló más dokumentum is elfogadható.

7. A pályázó képviselőjének közjegyző által hitelesített aláírási címpéldánya (A létezést igazoló okiratban meghatározott képviselőtől eltérő képviselet esetén a pályázó képviselőjének aláírási jogosultságát igazoló – közokiratnak vagy teljes bizonyító erejű magánokiratnak minősülő – okirat)

8. Nyilatkozat (nyomtatvány csatolva)

9. Nyilatkozat összeférhetetlenség fennállásáról vagy hiányáról (nyomtatvány csatolva)

Támogatási kérelmet több programra is be lehet nyújtani.

Minden programra külön pályázati adatlapot kell kitölteni, minden pályázati adatlaphoz csatolni kell a fentiekben felsorolt 1., 3. ill. 4. számú mellékleteket.

A 2., valamint az 5 – 9. számú mellékleteket **elegendő 1 eredeti, ill. 1. másolati példányban beküldeni** az összes program tekintetében.

Ha egy pályázó több programra nyújt be pályázatot, azokat rövid indoklással rangsorolnia kell.

**Benyújtási határidő:** 2020. június 8. (postabélyegző dátuma)

A pályázati csomag dokumentumai letölthetőek a Támogató honlapjáról ([www.kormany.hu](http://www.kormany.hu)).

**6. A támogatás formája és mértéke**

* A támogatás **vissza nem térítendő támogatás**, amelynek folyósítása a záró szakmai beszámoló és a pénzügyi elszámolás elfogadását megelőzően **támogatási előleg formájában** történik. A Támogató a támogatási előleget a támogatási szerződés/támogatói okirat kibocsátását követő 30 napon belül utalja át.

**Támogatás mértéke:** az elnyerhető támogatás mértékének alsó határa programonként: 300.000 Ft; az elnyerhető támogatás mértékének felső határa: 1.500.000 Ft, melyhez saját forrás biztosítása nem szükséges. A teljes támogatási intenzitás maximuma 100 %.

**7. Egyéb feltételek:**

7.1 Nem részesülhet támogatásban az a szervezet, amely a korábbi év(ek)ben az EMMI-től és/vagy az NKA-tól kapott, lejárt határidejű támogatással nem számolt el, azt nem a célnak megfelelően használta fel, illetve az elszámolást a támogató egyéb tartalmi, formai problémák, hiányosságok miatt nem fogadta el.

7.2 Egy pályázó több programmal is pályázhat, **programonként legfeljebb három rendezvényből álló sorozat** szervezésére kérhet támogatást.

7.3 A pályázók kizárólag más határon túli régiók magyar képző-, ipar- és fotóművészeinek műveiből készült kiállítások megszervezésére és lebonyolítására, más határon túli régiók magyar képző-, ipar- és fotóművészeivel végzendő közös alkotómunka megszervezésére, más határon túli régiók filmes műhelyeinek (azok alkotásainak), továbbá más határon túli régiók műkedvelő művészeti csoportjainak, együtteseinek bemutatására nyújthatnak be pályázatot!

**8. Elszámolható költségek köre:**

* alkotók, közreműködök, előadók tiszteletdíja, annak járulékai, vagy számlás kifizetés;
* utazási, étkezési és szállásköltségek;
* nyomdai költségek;
* PR- és reklámköltségek, szervezési költségek.

**9. A pályázatok formai vizsgálata**

9.1 A Támogató a pályázat befogadásáról legfeljebb a pályázat benyújtását követő hetedik napig befogadó nyilatkozatot bocsát a pályázó rendelkezésére vagy érdemi vizsgálat nélkül elutasítja a pályázatot, melyről a pályázót az érvénytelenség okának megjelölésével tájékoztatja.

9.2 A pályázat befogadása során a Támogató vizsgálja, hogy

a) a meghatározott határidőn belül került-e benyújtásra a pályázat,

b) a pályázó a pályázati kiírásban meghatározott lehetséges támogatást igénylői körbe tartozik-e,

c) az igényelt költségvetési támogatás összege nem haladja meg a maximálisan igényelhető mértéket, és a támogatási arány nem haladja meg a pályázati kiírásban meghatározott maximális támogatási intenzitást.

9.3 A Támogató a benyújtott pályázatot a pályázat benyújtását követő hetedik napig érdemi vizsgálat nélkül elutasítja, ha:

1. a pályázatot nem a Pályázati kiírás 2. pontjában meghatározott pályázó nyújtotta be,
2. a pályázat a benyújtásra meghatározott határidőn túl került benyújtásra,
3. teljesen üres csatolt dokumentum (ok) esetében.

Amennyiben a fenti esetek egyike sem áll fenn, a Támogató a pályázat befogadásáról elektronikus levélben tájékoztatja a pályázót.

9.4 A Támogató - egy alkalommal - elektronikus úton a kiküldéstől számított 5 napos határidő kitűzésével hiánypótlási felszólítást bocsát ki az alábbi esetekben.

* ha a benyújtott dokumentáció nem teljes körű,
* hibásan kitöltött dokumentumok pótlása esetén.

A pótolandó dokumentumokat elektronikus úton kell eljuttatni a Támogatóhoz.

A Támogató a benyújtott pályázatot érdemi vizsgálat nélkül elutasítja továbbá, ha:

* a Támogató hiánypótlási felszólítását a pályázó a megadott határidőn belül egyáltalán nem, vagy nem az abban foglaltaknak megfelelően teljesíti

**10. A pályázatok elbírálásának szakmai szempontrendszere és ütemezése**

10.1 A formailag érvényes pályázatokat EMMI kultúráért felelős államtitkára által felkért Értékelő Bizottság véleményezi. Az Értékelő Bizottság tagjai: a Kultúráért Felelős Államtitkári Titkárság vezetője, a Közművelődési és Alkotóművészeti Főosztály vezetője, és a Kormányközi Ügyek Osztályának vezetője.

10.2 Az elbírálás szakmai szempontjai:

1. a program minősége,
2. az elérendő cél mérhetősége,
3. a terv megvalósíthatósága,
4. a feladat, a program szakmai megalapozottsága,
5. a gazdálkodás (költségvetésének realitása).

10.3 A pályázat elbírálása során előnyt élveznek azon pályázók, akik a programok tervezése során legalább egy fellépést a szórványmagyarság által lakott térségekbe terveznek.

10.4 Az Értékelő Bizottság támogatási javaslata alapján a támogatásról az EMMI kultúráért felelős államtitkára dönt a beadási határidőtől számított 40 napon belül.

10.5 A döntést követően a Támogató 2 munkanapon belül elektronikus értesítést küld a pályázónak a pályázat elbírálásáról, és az eredményeket közzéteszi. Elutasítás esetén az értesítésnek tartalmaznia kell az elutasítás indokát. A pályázatokkal kapcsolatos döntések a www.kormany.hu honlapon kerülnek közzétételre.

**11. Támogatói szerződés megkötése**

A nyertes pályázóval megkötendő támogatási szerződést/támogatói okiratot az Emberi Erőforrások Minisztériuma Kultúrafinanszírozási és Szervezési Főosztálya készíti el. Amennyiben a támogatási szerződés/támogatói okirat a pályázati döntésről szóló értesítés kézhezvételétől számított harminc napon belül a kedvezményezett mulasztásából vagy neki felróható egyéb okból nem kerül megkötésre/kiállításra, a támogatási döntés hatályát veszti.

**12. A támogatás elszámolása és ellenőrzése**

12.1. A támogatás felhasználásáról és a pályázat megvalósításáról a pályázó záró szakmai beszámolót és pénzügyi elszámolást köteles készíteni a támogatási szerződésben/támogatói okiratban meghatározott módon és határidőig.

12.2. A pályázat szerint a támogatott feladat megvalósításáról benyújtandó szakmai beszámoló és pénzügyi elszámolás benyújtásának határidejét és elkészítésének szempontjait a támogatási szerződés/támogatói okirat tartalmazza.

**13. További információk**

13.1 A Támogató fenntartja a jogot, hogy a döntést követően, amennyiben a pályázati célra rendelkezésre álló keretösszeget – a beérkezett pályázatok száma vagy tartalma miatt – nem tudta felhasználni, úgy további beadási határidőt és/vagy módosított feltételeket határozzon meg egy módosított pályázati kiírás keretében.

13.2 A támogatási döntés ellen érdemben nincs helye jogorvoslatnak. A támogatás államháztartáson kívüli igénylője vagy az államháztartáson kívüli kedvezményezett a döntés kézhezvételétől számított 5 napon belül kifogást nyújthat be, ha a pályázati eljárásra, a támogatási döntés meghozatalára vonatkozó eljárás véleménye szerint jogszabálysértő, a pályázati kiírásba vagy a támogatási szerződésbe ütközik.

13.3 A kifogás benyújtására a kifogásolt intézkedéshez vagy mulasztáshoz kapcsolódóan megállapított határidőn belül, ennek hiányában az arról való tudomásszerzéstől számított tíz napon belül, de legkésőbb az annak bekövetkezésétől számított harminc napon belül, írásban van lehetőség.

13.4 A kifogást az emberi erőforrások minisztere részére címezve, a Támogatóhoz kell írásban benyújtani. A kifogás benyújtására nyitva álló határidő elmulasztása esetén kérelem benyújtásának helye nincs.

13.5 A Támogató, illetve a jogszabály által az ellenőrzésükre feljogosított szervek (különösen az Állami Számvevőszék, Kormányzati Ellenőrzési Hivatal) jogosultak a támogatás jogszerű felhasználásának ellenőrzése céljából a projekt megvalósításának folyamatba épített, illetve utólagos ellenőrzésére.

13.6 A Kedvezményezett tudomásul veszi, hogy a Kincstár által működtetett monitoring rendszerben nyilvántartott adataihoz a költségvetési támogatás utalványozója, folyósítója, az Állami Számvevőszék, a Kormányzati Ellenőrzési Hivatal, az állami adóhatóság, a csekély összegű támogatások nyilvántartásában érintett szervek, valamint az e rendeletben meghatározott más jogosultak hozzáférhetnek.

13.7 A Kedvezményezett az ellenőrzések során köteles együttműködni az ellenőrzést végző szervezetekkel, illetve a projekt zárását követően köteles biztosítani, hogy a pályázatban a dokumentumok őrzésére kijelölt helyen a pályázati dokumentáció teljes anyaga rendelkezésre álljon. A helyszín változásáról köteles haladéktalanul tájékoztatni a Támogatót.

13.8 E kötelezettség megszegése esetén Támogató jogosult – a kötelezettség fennállásának időtartama alatt – a támogatás jogosulatlan igénybe vételére vonatkozó szankciók alkalmazására.

13.9 Az ellenőrzések lefolytatására a támogatási döntés meghozatalát, vagy a támogatási szerződés megkötését/támogatói okirat kiállítását megelőzően, a költségvetési támogatás igénybevétele alatt, a támogatott tevékenység befejezésekor, illetve lezárásakor, valamint a beszámoló elfogadását követő öt évig kerülhet sor.

**14. Kapcsolattartás:**

A pályázattal kapcsolatos felvilágosítás Lakatos Mihály osztályvezetőtől ([mihaly.lakatos@emmi.gov.hu](mailto:mihaly.lakatos@emmi.gov.hu), +36-1-795-3146), ill. Szarvas Róza ([roza.szarvas@emmi.gov.hu](mailto:roza.szarvas@emmi.gov.hu), +36-1-795-4717) költségvetési referenstől kérhető.

Budapest, 2020. május 6.

Fekete Péter s.k.

kultúráért felelős államtitkár